和柳郎中山谷寺翠光亭長韵
作者：張耒
朝代：宋

paragraphs: 山深疑路斷，古寺忽開門。
喬木風霜急，荒崖雲雨痕。
朝霞明翠靄，秋雨濯嵐昏。
幽鳥不避客，閒雲時入軒。
重蘿深更綠，碧澗淺無渾。
寶地黄金布，飛泉白玉噴。
庭閒卧馴鹿，果熟引王孫。
禪靜石爲室，客迷桃滿園。
每悲塵世幻，方信梵王尊。
野實饑堪薦，陽崖冬自溫。
便當安寂寞，何事走歊煩。
清梵晨齋啟，高松夜枕喧。
逢人休問道，得意已忘言。
直指曹溪路，勞將貝葉翻。
功名歎不偶，歲月去如奔。
久分疏軒冕，寧辭友玃猿。
從容巖客話，粗糲野僧飧。
即是平生樂，心期何日論。